Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 404/12/7712	Svidník, 3.10.2012
EEČ : 2-60-58-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa  31.07.2012 o 16.20 hod. viedol osobné motorové vozidlo tov. zn. HONDA BE1 EČ: SP 546AF zo Stropkova smerom na Obec Breznica, pričom počas jazdy za Stropkovom pri predchádzaní cyklistky Aranky Matisovej jazdiacej v tom istom smere jazdy po pravom okraji cesty nedodržal dostatočný bočný odstup, pričom pravým spätným zrkadlom narazil do cyklistky, ktorá spadla na zem, pričom utrpela zlomeninu ľavého lakťa s posunom, zlomeninu hlavičky vretennej kosti s posunom, pre ktoré zranenia je poškodená aj toho času práceneschopná 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ Okresného dopravného inšpektorátu vo Svidníku sp.zn. ORP-43/DI-SK-2012 zo dňa 10.08.2012 bolo začaté a súčasne vznesené obvinenie pre prečin ublíženia na zdraví podľa § 157 ods. 1 Tr. zák. Trestného činu sa mal dopustiť tak, ako je to uvedené vo výrokovej časti tohto uznesenia. 
	Dňa 1.10.2012 mi poverený príslušník PZ predložil vyšetrovací spis s návrhom, aby na obvineného XXXXX bola podaná súdu obžaloba pre uvedený prečin. 
	Preskúmaním vyšetrovacieho spisu som zistil, že obvinený spáchal prečin, pre ktorý mu bolo vznesené obvinenie, pričom na tento prečin zákon ustanovuje trest odňatia slobody, ktorého horná hranica je 2 (dva) roky. Obvinený vyhlásil, že spáchal skutok, za ktorý je stíhaný a svoje konanie ľutuje. 
	Dal súhlas na podmienečné zastavenie trestného stíhania. Ďalej uviedol, že urobil opatrenie na náhradu škody tým, že oznámil poisťovni Kooperatíva a.s. poistnú udalosť. S uvedenou poisťovňou má uzavretú poistnú zmluvu pod číslom 6554802459. Uvedené oznámenie škodovej udalosti je súčasťou vyšetrovacieho spisu. 
	Poškodená XXXXX po zákonnom poučení uviedla, že sa pripája v trestnom konaní na náhradu škody. Tento svoj nárok bližšie neodôvodnila, ako aj výšku škody nekonkretizovala, tak ako to má na mysli ustanovenie § 46 ods. 3 Tr. por. 
	Obivnený v mieste bydliska je kladne hodnotený a nebol postihnutý v priestupkovom konaní. Podľa odpisu z registra trestov súdne trestaný doposiaľ nebol. V evidenčnej karte vodiča nemá zaznamenaný dopravný priestupok. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a/ vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu a 
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Nakoľko obvinený splnil zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní 1 (jeden) rok.
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por.).
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor